15% కుంగిన డాక్టర్‌ రెడ్డీస్‌ షేరు
- కంపెనీ చరిత్రలో రెండో అతిపెద్ద పతనం
- దాదాపు రూ.10 వేల కోట్లు సంపద ఆవిరి..
- నష్టనివారణ చర్యలు చేపట్టిన సంస్థ
ముంబయి: 'అమెరికా ఆహార ఔషధ నియంత్రణ సంస్థ' (యూఎస్‌ఎఫ్‌డీఏ) డాక్టర్‌ రెడ్డీస్‌ లేబొరేటరీస్‌కు హెచ్చరిక లేఖలు పంపిన నేపథ్యంలో ఆ సంస్థ షేరు శుక్రవారం ఈ స్టాక్‌ బీఎస్‌ఈలో భారీగా కుంగింది. దాదాపు 14.7 శాతం మేర స్టాక్‌ పతనమైంది. డాక్టర్‌ రెడ్డిస్‌ చరిత్రలో కంపెనీ స్టాక్‌కు ఇది రెండో భారీ పతనం. కంపెనీకి చెందిన తెలంగాణలోని మిర్యాలగూడ, ఆంధ్రప్రదేశ్‌లోని శ్రీకాకుళంలో ఏపీఐ తయారీ యూనిట్లతోపాటు విశాఖపట్టణం సమీపంలోని దువ్వాడలోని యాంకాలజీ ఫార్ములేషన్‌ తయారీ సంస్థలకు సంబంధించి నవంబరు 5వ తేదీతో యూఎస్‌ఎఫ్‌డీఏ నుంచి హెచ్చరిక లేఖలు అందినట్లుగా డాక్టర్‌ రెడ్డీస్‌ వెల్లడించింది. దీంతో మదుపరులు ఎక్కువగా ఈ వాటాల విక్రయానికి దిగారు. ఫలితంగా స్టాక్‌ 14.7శాతం మేర కుంగి రూ.3,629 వద్ద స్థిరపడింది. ఈ స్టాక్‌ రూ.10,628 కోట్ల మేర మార్కెట్‌ విలువను కోల్పోయింది. గురువారం రూ.72,544 కోట్లుగా ఉన్న ఈ స్టాక్‌ మార్కెట్‌ విలువ శుక్రవారానికి రూ. 61,916 కోట్లకు జారింది. గతంలో 2004 మార్చి 1న సంస్థ స్టాక్‌ 18 శాతం మేర కుంగింది. కంపెనీ చరిత్రలో ఇప్పటి వరకు అదే అతి పెద్ద స్టాక్‌ పతనమని బీఎస్‌ఈ డాటా వెల్లడించింది. నష్ట నివారణకు గాను యూఎస్‌ఎఫ్‌డీఏ కలిసి సమస్యలను వీలైనంత తొందర్లో పరిష్కారించుకోనున్నట్లు డాక్టర్‌ రెడ్డీస్‌ తెలిపింది. కంపెనీ నాణ్యతా వ్యవస్థలను, తయారీ విధానాలను పునరుద్ధరించడాన్ని సంస్థ ప్రముఖ ప్రాధాన్యతాంశంగా పరిగణించి చర్యలు చేపడుతున్నట్లుగా సంస్థ సీఈఓ జి.వి.ప్రసాద్‌ తెలిపారు.
మీ స్నేహితులకు రికమెండ్ చెయ్యండి